
    SAVRŠEN NERED

  
    NAS TROJICA ILI SAVRŠENSTVO

     

    nas trojica stajali smo jedan do drugoga

    bogovi su pružili ruke prema zemlji

i ispunili svakome po jednu želju

    ja sam dobio gitaru

drugi je dobio pticu

a onaj što je stajao treći

dobio je – savršenstvo

    ja i čovjek sa pticom krenuli smo

a treći se odvojio od nas

jer mu naše društvo nije odgovaralo

    on je bio lijep

nas dvojica baš i nismo

on je imao pametnih misli

a mi smo sa pticom pjevali uz gitaru

    tako nesavršeni (nas dvojica) hodali smo svijetom

i ludo se zabavljali

dok je on sjedeći potpuno sam na jednom brdu

uživao u svome savršenstvu

  
    ZVJEZDOZNANAC

     

    ja sam zvjezdoznanac

i poznajem zvijezde

    znam i da se ne kaže:

zvijezde padaju

    to zbog stalne tuge

i vječne samoće

njihove duše poniru u tamu

  
    LET

     

    evo

prozor ću otvoriti

i skočiti u noć

poletjeti

    samo da uhvatim dobar vjetar

i više me neće biti među vama

ispod mene će se istopiti svjetla grada

cijeli grad

koji me ionako ne poznaje

    rijeka koja mi je nekad šumila

i dječji smijeh crvenih sumraka

zvučat će stvarnije nego ikada

tu u zraku

naći ću ih

opet

    to neće biti snovi

(jer snovi su moji teški od očekivanja)

nikakvo buđenje neće utišati

ovu pjesmu mojih krila

    neću vas zvati sa sobom

jer moj let je samo moj let

i moj će pad biti samo moj pad

ako me vjetrovi ne posluže

ako me ostave

negdje u blizini sunca

    kad budem htio

poletjeti

i skočiti u noć

prozor ću otvoriti

evo

  
    INTROSPEKCIJA

     

    gledam s negativnim predznakom

pogleda usmjerenog u daljine unutarnjeg

gledam i smijem se

    današnja introspekcija

retrospekcija je komedije beznačajnog

intermezzo

dok se moje ja odmara u hladu

i sluša ptice

i ima smireno lice

  
    BEZRAZLOŽNI POKRET NOGE

     

    bezrazložnim pokretom noge

gnječim veliku crnu bubu

na mokroj cesti

    stojeći nad izvršenim zločinom

razmišljam

o srili prabhupadi (i svojoj karmi)

o nekom biologu ljubitelju insekata

i o bilo kojem čovjeku-prolazniku

u kišnoj noći

koji bi se zaprepastili ovim okrutnim činom

    zaprepašten sam i ja

osobito nakon posljednjeg

uzaludnog trzaja

velike crne bube

  
    TRENUTAK

     

    u zgradi prekoputa žive ljudi koje nisam nikada upoznao

ali: ritmovi se naši slažu: glazba, spavanja i buđenja, a i to

je možda dovoljno za jedno poznanstvo naslućeno na suhim

okrajcima danâ i rubovima pažnje na kojima je vazda sklisko

i rast nepoznanica zaboravlja se lako kao priče koje izmišljam

    tek jedan trenutak kao ovaj usamljeni, duboki, u sebi zatvoreni

rasklapa kutiju neprimjetnih (nepotrebnih, vjerojatno) stvari te

se očigledno oči moje upinju da proniknu kroz zavjese, i one

prave i one dosad nemišljene; a ništa se ne vidi i znam da ni

slab mi vid ne može opravdati neočekivanu slutnju samoće

  
    * * *

     

    lijep dan

lijep grad

lijep ja

ispod krhkog zimskog neba

ispod sunca iskrenoga

smrt se traži a ne život

kraj se žudi a ne nastavak

jer nikada ljepši dan

jer nikada ljepši grad

jer nikada ljepši ja

desiti se neće

  
    * * *

     

    vrelina i smrt vjetra…

    vrijeme je odsutno ovdje

na ovoj usijanoj limenoj ploči

na kojoj ležimo ja i cvrčci

sami

usprkos kamenu

kojeg se smatra najizdržljivijim

    zeleno i crno i bijelo i plavo

netko je dodirom pretvorio u zlato

    zrak visi obješen o tanki konac…

    ja i cvrčci slušamo

kako sunce sja

  
    U IZVJESNIM SLUČAJEVIMA

     

    u izvjesnim slučajevima

strop može biti pod

kada gledajući u strop

ležim na podu

koji može biti strop

i obrnuto

u izvjesnim slučajevima

i žarulja može osvjetljavati sobu

sa sredine poda

a stolica može prkositi gravitaciji

u izvjesnim slučajevima

kada je soba stvarna

koliko i moj odnos prema njoj

  
    DVIJE SLIKE

     

    1.

    ulazak u zgradu geometrijskih oblika: metalni kostur skriven betonom i staklom. neonska svjetla nadomještaju osjećaje. čelični rukohvat na mramornim stepenicama. elektrificirani pokret. vrata: aluminijska kvaka: plastične stolice i stol od mrtvog drveta. čistoća. obilje siromašnih detalja. praznina dovršenog djela.

     

    2.

    pogled s obale: suton: more ogledalo. sunce. crveni oblak. nebo raste. početak. slika dovoljna da ispuni cijeli planet. i čovjeka.

     

    3.

    razmišljati.

  
    VELJAČA

     

    pod prozorom se pare mačke. vode prirodu (kao što mi ljudi vodimo ljubav). ne strastveno, tek preplašeno: od straha im se oči cakle u mraku. kao i moje. veljača je.

    u onoj mojoj zemlji čudesa mačci su svakodnevno jahali na mačkama. veljača je bila početak i kraj godine. imali smo: veljaču-proljeće, veljaču-ljeto, veljaču-jesen, veljaču-zimu i veljaču-veljaču. aurora borealis pravila je ravnomjesečje od kalendara. tijekom kopulativnih godina budio sam se svake noći uz jaukanje mačaka misleći kako to djeca plaču. a djeca nisu plakala. samo su mačke vrištale. ne od užitka, tek zbog potrebe. vođene prirodom (kao što smo mi ljudi vođeni obvezom). na krovu, pod stolom, na drvetu, pod grmom, na skrovitom, pod otvorenim.

    u onoj mojoj zemlji čudesa sanjao sam druge zemlje. sada ih imam. ali samo jednom tristošezdesetpetno, jedne noći u veljači, pobjegnem iz ovog nesavršenog reda stvarnosti, zaspim i sanjam savršen nered mog oza, uz zavijanje mačaka koje su svuda iste.

  
    RASTROJENI TRKAČ

     

    i kuda pobogu opet trčim?

kad noć padne nekuda bježim

kad dan svane ja na drugu stranu

od sebe možda? ma ni to nije

jednostavno trčim i trčim i trčim

i to nije stvar prostora

vremena još manje

uzelo me trčanje posvemašnje i sveudilj

pa se gledam kako trčim

pa trčim opet dok se gledam

i pravo i krivo

i zapravo i skriveno

od kruga eto pravim crtu

    perpetuum mobile spram mene je nula

  
    PJEŠČANI SAT

  
    PJEŠČANI SAT

     

    pijesak curi beznadno

to mučno prolaženje

doživljavam teško

kao da sam i ja

zrnce pijeska

bez snage i

hrabrosti

za pobunu

protiv sata

a vrijeme ide

zdrave sve boli

bolesni sad umiru

mrtvi su u zaboravu

okrenite ovaj sat opet

  
    OPET ISTO

     

    dosada

vječna ravnodnevica

bijele noći

crni dani

između plusa i minusa

stavljam znak jednakosti

vrijeme je zgužvano kao papir

odbačeno

svaki tjedan

kao da je jedan

  
    SAT KUCA

     

    sat kuca kuca kuca

grizem nokte na rukama

na nogama

nervozan zbog svega

ni zbog čega

sat kuca kuca kuca

ležim zagledan

u čudesnu nezanimljivost stropa

zanesen nerazmišljanjem

sat kuca kuca kuca

ne radim ništa pod milim bogom

sat kuca kuca kuca

dosadno ah dosadno

sat kuca kuca kuca

da mi se barem štuca

  
    TEŠKA NOĆ

     

    teška priča

teška noć

ni bajke više nisu

ono što su jučer bile

od smiraja je ostalo samo znojenje

od snova samo buđenje

čisti horror

    teška priča

teška noć

molitva pred spavanje

uzimanje davanje

  
    VOLJA

     

    – volja je tvoja

jača nego moja

    – a koja a koja

    – volja da živiš život do daske

bez ikakve maske

    – zato što moram

ja život i pijem uvijek do dna

ali bih rado ispijao slatko

vrčeve sna

vrčeve sna

  
    SILOVANJE

     

    sila me sili da silan se osjećam

sila me sili da silno očajavam

    sila me sili da budem slab

sila me sili da slavim sebe

    sila me sili da silu psujem

sila me sili da klanjam se sili

    i da nas dvoje složno i slasno

slomimo mene u slavu sile

  
    LUTAM ZBUNJEN

     

    lutam zbunjen

prašumom bogatog jezika

sudaram se s metaforama

zapinjem za simbole

na glavu mi padaju sintagme

prepadam se onomatopeja

    sad ću se i sam pretvoriti u uzrečicu

i čekat ću da me netko upotrijebi

  
    ZBILJA. STVAR. SMISAO

     

    zbiljski ozbiljiti u zbilji

ozbiljavano

    stvarno ostvariti od stvari

stvarano

    smišljeno osmisliti o smislu

smišljano

    a

    ne uračunati neuračunljivost

zbilje stvari smisla

    ne isplati se

  
    IZLAZ

     

    pjeskovita
pjesma

što-više

su-više

sve više

je tijesna

nakon

konkretnih

stvari

u-stvari

    grandiozna
grafika

pjevanja

njakanja

izlaz je

jedini

pojedinicama &

pojedincima

  
    SPOSOBNOST VOLJENJA

  
    SPOSOBNOST VOLJENJA

     

    moja sposobnost voljenja

duboka je kao bunar

tamna je hladna je

ali je utjeha usnama suhim

    ogledaj se u zrcalu vode

djevojko

vidjet ćeš svoje lice

vidjet ćeš kako volim

  
    TVOJ MEKI OBRAZ

     

    eh da je uz tvoj meki obraz

uz tvoj meki obraz

eh da je usne tople prisloniti

iskreno bez razloga kao u igri

eh da je tvoj meki obraz

tvoj meki obraz

eh da je

tu

  
    GROZNICA

     

    poljubiti kobru u čelo

bilo bi mi lakše

nego osjetiti tvoj topli vrat

svojim usnama

čini mi se večeras

kada mi je ostao samo miris

nakon tvog odlaska

bon parfum, mon cheri

    uništila si sve za sobom

vrelinom tijela istopila kuće u susjedstvu

asfalt pretvorila u tijesto

i jednostavno se nasmijala

    poljubiti kobru u čelo

bilo bi mi lakše

nego utisnuti pečat u tvoj meki vrat

preživjeti noćas mrak

groznicu

i ljeto

  
    SUTRA

     

    podignem se na prste i vidim

sutra će biti lijep dan

pokrit će me ona svojim tijelom

i pokazati mi kako se voli

    platit ću joj riječima

ako uspijem

ako uzmognem biti dovoljno topao

jer zima je

mrznu i voda i zrak i moji unutarnji glasovi

    ona će mi reći: umri

poslušat ću

i zadnjim dahom ugasiti svjetlo

  
    ŠETNJA

     

    krenuli smo prošetati gradom

moja djevojka i ja

    mi ustvari osvajamo grad

sva su mjesta naša

mijenjamo ljude poput čaša

prazne za pune

iscrtavamo ulice našim koracima

ljubimo se očima i gledamo usnama

    i mislim u sebi

zašto pričamo toliko

zar nije dovoljan pogled-poljubac

s vremena na vrijeme

a opet

kopam po svome rječniku

kao prstima po snijegu

tražeći travu

da bih između tisuća riječi

našao one dvije

ponajprije

    lijepo mi je

  
    VRIJEME

     

    ako vrijeme donosi samo raspadanje

uvedi me u njega

obilježi me

ne daj mi da lebdim u vječnosti

pusti da se rastvore naše ljušture

i da se spojimo ovako smrtni

prvo u jedno

onda u ništa

  
    BEZVRIJEME

     

    cijeli život u jednome danu

i cijeli život kao jedan dan

  
    BUDI NA POČETKU

     

    ne zaboravi da i sutra sam tvoj

iako neću biti isti

promijenit će me cvijet u snijegu

ili sudar oblaka

prati moje mijene u kretanju zvijezda

mijenama svojim u uvijek novoj rijeci

prepoznat ćeš nas u različitim obličjima

i vidjeti koliko smo čvrsti

prespavaj boli koje nisu nužne

uradi nešto za nadu za vjeru:

oguli naranču

započni razgovor

i budi iznenađena

u sebi me gradi ponovno kao na početku

budi na početku kao da me gradiš

  
    BEZ NAZIVA

     

    postoje i one druge stvari

bez naziva

neimenovane ideje koje primijetiš

tek kada te ubiju svojom nježnom preciznošću

postoje te ni crne ni bijele

te sive šahovske figure

u savršenom kaosu na drvenoj ploči

osjećaj ni straha ni tjeskobe

i straha i tjeskobe

i mnogo više

a samo je jedno

kao armatura svježih sunčanih jutara

s pospanim louom reedom

i poslijepodneva petkom uz kišni prozor

pod mozartovim baldahinom

    svjedok sam bio mnogih ubojstava

jer mrtav sam bio toliko puta

u sebi

i zatrpan prašinom

a opet sam šutio pred bezvrijednim pojmovima

smiješeći se svojoj gluposti i napretku znanosti

    možeš se sretna uz smijeh

dočekati lijevom nogom na čvrsto tlo

opsovati potom zbog desne

i raskvašenog ljepljivog blata na svojoj ljetnoj cipeli

i pronaći odgovor na moje mistifikacije o neizrecivom

u sredini između krajnosti

ali opet

ostat ćeš iznenađena

pred bolesnom ljepotom zadnjeg rastanka

ili iznenadnom tugom nakon dugog poljupca

pred onim drugim stvarima

bez naziva

bez razloga

  
    NESAVRŠEN RED

  
    NOMINATIV

    
       
    

    NEBO pogođeno suncem u čelo

IGLICA BORA zabodena u srce vrapca

DRVO opsjednuto prolaznošću u jesen

METAL svuda okolo i

PLASTIKA također

SPOMENICI već odavno izišli iz okvira kamena

MORE beskrajno samo do sljedeće obale

VATRA zapaljena na komadu leda

    i na koncu (ili na početku) JA

koji sadržim sve i sastavni sam dio svega

koji bacam sebe u blato

i jednakom spremnošću uzdižem sebe

na prijestolje svijeta

  
    TJEDAN

     

    ponedjeljkom

ležim pod drvetom

bez određenog cilja

    utorkom

počinjem primjećivati

ptice

    srijedom

u njihovom pjevanju

nalazim simbole

    četvrtkom

naslućujem da se u tim tonovima

krije tajna glagola biti

    petkom

razmišljam

    subotom

raspravljam s ljudima o životu

postanku i smislu

    nedjeljom

ujutro gubim povjerenje u svoje misli

a poslijepodne umirem

da bih sutra uskrsnuo

i ponovno bio svjež i čist

  
    STVARANJE

     

    kao loša vijest zateklo me nesnalaženje u doskora poznatom prostoru. nisam znao gdje sam. zapravo, tu se nije imalo što znati, jer ničega nije ni bilo. baš ničega. kratkim razmišljanjem o uzrocima iznenadnog nestanka konteksta u kome sam već po navici bio smješten svoju sam zbunjenost samo učinio većom. preskočivši jutarnje rituale, bio sam prisiljen nanovo (ex nihilo, rekao bih) stvoriti sobu. istkao sam odjeću, obukao se i oprezno izišao iz novostvorene sobe. izgradivši usput hodnik i stepenice, istrčao sam iz zgrade i ponovno se našao u praznini (bjelina bi bila suviše kolorirana riječ), koja je ubrzo mojim stvaranjem nalikovala na grad u kojem sam živio zadnjih nekoliko godina. vještinom iskusnog umjetnika, ali bez zaigranosti koja bi pritom bila očekivana, oblikovao sam zgrade, gradsko zelenilo, automobile, ljude i njihove zamršene odnose. draž ovoj mojoj iznenada stečenoj moći oduzimao je osjećaj bespomoćnosti pred samim sobom, koji se očito produžavao do u beskonačnost. nesigurno sam koračao unedogled stvarajući, a pritom je sve i dalje bilo nerazumljivo. da bih razumio svijet, on je morao biti stvoren, a budući da sam ga ja sâm nezaustavljivo stvarao, morao sam, znači, najprije razumjeti sebe. obuzimala me nelagoda pri pomisli da bih s prestankom mog stvaranja svijeta i ja mogao iznenada ili polako nestati. strah koji sam, još nesvjestan ozbiljnosti situacije, osjetio jutros, iznova se pokazao opravdanim.

  
    EIMI ILI BITI

     

    upisujem u raspored još jednu obvezu

    gnušam se i planiram dalje

spremam se na bijeg od svega

i gledam na sat

radujem se uspješnom danu

samo zato što ga više nema

    vrijeme je označeno čekanjem

vrijeme je čekanje

smrt je odgovor na pitanje o kraju

ne i rješenje

uskrsnuće kategorički odbijam

o drugome tek razmišljam

između dva sastanka

između sebe i cilja

tražim najbolje

i nalazim ono jedino moguće

    obvezu koju ne upisujem u raspored

  
    UĐOH

     

    uđoh u imenicu

i nazvah sebe samim sobom

uđoh u pridjev

i opisah sebe samom sebi

uđoh u glagol

i zabavih sebe

zatim

skočih u vrijeme

dođoh na mjesto

odredih način

ukrasih se interpunkcijom

i shvatih

da sam se stopio s papirom

da sam papir

i da nema izlaza

  
    VJEČITA TRAGEDIJA UŽIVANJA

     

    ah! vječita tragedija uživanja

popiti trenutka kap

naiskap

na dušak

vidjeti samo iskru

samo trag doživljaja

i tek kasnije ostati zapanjen

pred snagom filigranskih uspomena

i plave nostalgije

potresen laganom strujom

koja iznenada prođe tijelom

  
    TAJNA TIJELA

     

    tvoje rođenje, o tijelo, naviještamo

tvoje protjecanje slavimo

tvoj slavni odlazak iščekujemo

  
    * * *

     

    najbolji spisi nastaju u strahu da će biti spaljeni

kao što su najslađi dimovi zadnje cigarete

kao što najbolji stihovi nastaju u strahu da će biti spaljeni

kao što obješenik ima ukočen osmijeh i erekciju

kao što najbolji stihovi nastaju u strahu da će biti spaljeni

kao što je krik strah od nijemosti

kao što najbolji stihovi nastaju u strahu da će biti spaljeni

kao što se ponavljam kada nemam što reći

  
    UČENJE

     

    učim saznajem govorim da znam

i redom se ruše teški kameni blokovi

s mojih nježnih očiju

padaju mi kao pitanja pred noge

od moga puta planinu čine

planinu koja raste

(dok učim raste dok saznajem raste

dok govorim ona raste)

a ja pijesak kroz prste propuštam

kao vrijeme

nadajuć se da će tijelo trulo

tijelo moje zemlja

zemlja ili prah

ključ riznice biti razriješenih tajni

i sjeme sveznanja

u odsustvu stanja

  
    * * *

     

    težak je zrak nama mudroljubima

težak je zrak koji dišemo

u sitne sate

ako sati uopće postoje

u ovom nevremenu

bezvremenu

bliske su nam daljine

a daleke blizine

među knjigama koje šute

i ljudima koji suviše govore

pijemo pitanja i bljujemo odgovore

pred jutro koje svejedno sviće

  
    KAKO SAM SUSREO KAFKU

     

    zbilo se to, začudo, na krajnjem sjeveru njemačke. mislim na susret nas dvojice. mene i kafke. kažem „začudo“, jer bi bilo očekivano susresti ga u rodnom mu pragu, a ne u new yorku, cordobi, moskvi ili, pak, u bremenu kao što se meni dogodilo. razlog tome bio je vjerojatno izgled kućica u starom dijelu grada, koje su me neobično podsjećale na kafkinu prašku kuću čiju mi je fotografiju nekoliko mjeseci prije toga pokazala jedna prijateljica.

    kako god bilo, počeli smo razgovarati. njegov mekani njemački imao je nešto od čudnovatosti njegovih priča, a to me, moram priznati, u početku malo zbunilo. ipak je to kafka! takva veličina! trebalo je tu mudro govoriti. no, njegova me ljubaznost ubrzo potpuno oslobodila. nije nas razdvajala niti različitost kultura kojima smo pripadali (ako zanemarimo zajedničku pripadnost srednjoj europi), niti vremenska udaljenost koja nas zapravo dijeli, a konačno, niti to što je on već dugo bio… pa, eto, mrtav čovjek. nakon početnih uljudnih rečenica, već sam mu pričao o svojim doživljajima na kojima mi je (a to zaista laska!) iskreno zavidio, on mi je s toplom nježnošću povjeravao tajne o svojoj mileni, ja njemu, isto tako, o svojoj ivani, teoretizirali smo o smislu i ulozi književnosti, a zatim sam mu iznio sve svoje jade, pa tako i onaj najveći. radi se, naime, o tome da ga svako malo neki suvremeni pjesnik ili pisac spomene u svome djelu. mislim, zašto baš njega? zašto ne, primjerice, przybyszewskog ili tiecka? i tog trena, kada sam, vrlo uzbuđen, iznio to svoje razmišljanje, želeći da čujem kafkin odgovor, shvatio sam što sam ustvari rekao. pogledi su nam se susreli i obojica smo shvatili. ali bilo je prekasno: već smo se nalazili u mojoj pjesmi. popravivši kravatu, kafka je uzdahnuo: „eh, moj mladiću…“, ali ja sam već želio nestati, umrijeti kao pas; no činilo se kao da je stid u meni jači od smrti.

  
    MUK

     

    
      allenu ginsbergu
    

     

    vidio si najbolje umove svoje generacije

uništene ludilom

izgladnjele histerične gole

ali uzalud uzalud su oči bile otvorene, allene

reci što si učinio nakon toga

ništa? ništa kao ni ja

a ja vidjeh i puno više od tebe, čini mi se

jer ovdje ne bijahu samo umovi u rasapu:

i mozgova je bilo posvuda i nemorala i

bolesnog morala

a morala se reći riječ

premda u vjetar

u oluju tuđih

urlika

    kakva je čudnovata jeka taj muk

koji mi se uvijek vraća iz svijeta

nastanjuje se u meni kao trakavica

i ne boli ali ždere svaku pomišljenu riječ

pa šutim kao i ti & skupa s tobom

u pobratimstvu nemoćnih proroka

kroničara prošlog i budućeg

  
    NAVIJEŠTANJE

     

    jer vještice naviještane izvještiše sve vještine

jer anđeli prekosmrtni naučiše mračne igre

jer sad vidim: zemlja gori, more vrije, nebo pada

zadnji časak istječe nam, što u vrijeme, što u drugo

    nisam prorok da proriječim tišinčinu ovu strašnu

nisam onaj koji hoće na lomači izgorjeti

ako moram jedino bih na ramenu svoj križ teški

ali evo, evo mene da vam kažem dvije riječi:

    sebe slušaj kako patiš, sebe slušaj kako šutiš

  
    OSLOBAĐANJE RIJEČI

     

    Wann werden Wörter

wieder Wort?

Heidegger

     

    toga dana

oslobodit ćemo riječi njihovih košuljica

i govoriti ih

one će zvučati

i značiti

najprije glasno

potom tiše

a onda i bez nas

    to neće biti početak

niti kraj

niti bezdan smisla –

sve će biti vrijedno

sve biti će jedno

  
    AUTORSKA BILJEŠKA UZ DRUGO, IZMIJENJENO IZDANJE

     

    Rukopis zbirke pjesama Nominativ, priređen 1996. godine, nije objavljen u onom obliku u kojemu je poslan na natječaj za nagradu Goran za mlade pjesnike te je kao takav 1997. godine i nagrađen. Naime, nakon dodjele nagrade, a prije objavljivanja knjige, urednica Gordana Benić uvelike je preradila rukopis, naravno, uz moju suglasnost.

    Premda sam tada vjerovao, a vjerujem i sada, da je urednica intervenirala u najboljoj namjeri – nastojeći poboljšati rukopis, oslobađajući ga suvišnoga i naglašavajući one njegove značajke koje je smatrala vrijednima – koristim ovu priliku, koja se ukazala četvrt stoljeća nakon prvog izdanja Nominativa, da čitateljstvu ponudim drugu verziju zbirke, koja je iz moje autorske perspektive zapravo prva.

    Iz izvornoga rukopisa neke su pjesme bile izbačene, pa sam ih sada vratio (kao svaki put kad dizah sidro; opet isto; volja; silovanje; zbilja. stvar. smisao; sposobnost voljenja; jezik; tvoj meki obraz; bezvrijeme; tajna tijela; [težak je zrak…]), a u najvećoj mjeri rekonstruirao sam i izvorni redoslijed pjesama, pri čemu sam neke pjesme, koje su bile prebačene iz jednoga ciklusa u drugi, vratio na njihovo pravo mjesto, u ciklus „pješčani sat“ (sat kuca; teška noć; lutam zbunjen).

    Naposljetku, u zbirku objavljenu 1997. godine bilo je uvršteno pet pjesama kojih nije bilo u izvornom rukopisu, nego ih je urednica izabrala za objavu iz materijala koje sam joj predočio nakon dodjele nagrade (rastrojeni trkač; u izvjesnim slučajevima; muk; stvaranje; kako sam susreo kafku). Iako to nije u skladu s „načelom izvornosti“, zadržao sam ih i u ovom izdanju jer su nastale u isto vrijeme kad i ostale pjesme u Nominativu te smatram da u tematskom pogledu ne narušavaju koncepciju zbirke. Jedino sam njih tri (muk; stvaranje; kako sam susreo kafku) iz ciklusa „pješčani sat“ premjestio u ciklus „nesavršen red“, gdje se bolje uklapaju.

    Oni koji pročitaju obje verzije Nominativa mogli bi zaključiti da je verzija objavljena 1997. godine ipak bila bolja od ove dopunjene, ali ova dopunjena „točnija“ je, odnosno bliža prvotnoj zamisli zbirke i duhu u kojemu je Nominativ nastajao. Nasreću, poezija nije egzaktna disciplina, tako da je najgore što bi se u srazu „prvog Nominativa“ i „drugog Nominativa“ moglo dogoditi – otvaranje rasprave o njima. A to bi bilo dobro jer bi se time autorov poetski nominativ otvorio za genitivna, dativna, akuzativna, instrumentalna i lokativna poetička tumačenja.

